Deiphobus
In Iliade Deiphobus fuit Priami filius et bellator fortis. Carminibus duodecimo et tertio decimo apparet ubi Aeneam ad pugnam adversus Idomeneum hortatur et duos Achaeos, Hypsenorem et Ascalaphum, occidit. Postremo a Merione sauciatus e proelio abit. Frater carissimus Hectoris eratː qua de causa Athene eius aspectum induit ut Hectorem deciperet et ei persuaderet ut Achillis impetum sustinere vellet. Secundum fabulas posteriores Paride mortuo de matrimonio Helenae cum fratre Heleno certavit. Vicit et Ilio capto ab Helena et Menelao occisus est qui uxorem reciperavit. Libro sexto Aeneidis in Inferis umbra lacerata Deiphobi Sibyllam et Aeneam aditː ob saeva supplicia ab Helena et Menelao sumpta naso et auribus et manibus caret. Postquam fatum miserandum narravit, ultima eius verba ad Aenean haec suntː i decus, i, nostrum; melioribus utere fatis